google/wiki40b huggingface dataset:
Linaligu

Linaligu on looduslikust veekogust eraldatud osa või maa sisse kaevatud auk (linaleoauk), kus leotati linavarsi, et need kiudude küljest lahti tuleksid. Linad pandi likku kuni kolmeks nädalaks, peale lisati vajutised ehk oksakiht, millel olid veel lauad ja kivid raskuseks. Peale leotamist laotati linad murule paariks nädalaks tahenema ja pleekima.
Põhja-Eestis ja saartel rakendati kasteligu ehk linavarred laotati nädalateks maha kaste, vihma ja tuule kätte ilma eelneva vettepanekuta. Seejärel kuivati linad rehetoas partel.
Euroopas olid mõlemad leotusviisid üldtuntud.
Turkmeenia eeslik

Välimus

Turkmeenia eeslik on eesliku alamliikidest üks suuremaid. Turkmeenia eesliku kehapikkus on 200–250 cm, turjakõrgus 100–140 cm, kaal 200–240 kg. Isased on emastest suuremad.
Turkmeenia eeslikku iseloomustavad kahvatupruun karvastik, tume seljatriip ning valged laigud külgedel, seljal ja kõhul. Suviti on turkmeenia eesliku karv õhem ja pruunim. Talvel muutub karv tihedamaks ja hallikaspruuniks.

Elupaik ja levik

Turkmeenia eeslik elab Kesk-Aasia jõgede deltades, külmades ja kuumades kõrbetes ja poolkõrbetes, steppides, kuivadel rohumaadel ja põõsastikes.
Turkmeenia eeslik oli kunagi kõige laialdasema levikuga eeslik. Tema levila ulatus Põhja-Iraanist, Põhja-Afganistanist, Taga-Karpaatiast ja Lääne-Hiinast Lõuna-Siberini. Samuti elas turkmeenia eeslik ka Kasahstani Sarõjesikatõrau kõrbes.

Toit ja käitumine

Turkmeenia eeslikud on taimtoidulised imetajad. Nad suudavad ilma joomata hakkama saada kauem kui enamik hobuslasi, sealhulgas kauem kui Prževalski hobune, kelle levila kulaani omaga osaliselt kattub. Siiski mängib veekogude olemasolu eeslikute elupaigavalikul olulist rolli. 
Nagu enamik hobuslasi, on kulaanid polügüünsed. Märad elavad koos noortega väikestes karjades. Tiinus kestab umbes ühe aasta. Märal sünnib enamasti üks varss, kes jääb ema juurde kaheks aastaks.
Kesk-Aasia kõrbete päevase kuumuse tõttu on turkmeenia eeslikud peamiselt aktiivsed päikeseloojangul, mil temperatuurid on madalamad. Turkmeenia eeslikud, nagu enamik eeslikke, on ühed kiiremad maismaaimetajad. Mõnedel andmetel suudavad eeslikud (Equus hemionus) joosta kiirusega kuni 70 km/h.

Ohud

Nagu kõiki eeslikke, ohustavad ka turkmeenia eeslikke salakütid, kes kütivad neid liha ja naha pärast, looduslike elupaikade vähenemine põllumaa suurenemise tõttu, konkurents kariloomade näol ja kiskjad. Sarnaselt teiste eeslikega on turkmeenia eeslikul kaitseks kiskjate vastu välja kujunenud oma käitumismustrid, näiteks võivad isased täkud teha koostööd ja kiskjaid peletada.

Kaitse

1919. aastal kuulutas Nõukogude Liit turkmeenia eesliku looduskaitsealuseks liigiks, kuid see ei päästnud neid väljasuremisest näiteks Kasahstanis, kust liik kadus 1935. aastaks. Viimastel aastatel on eesliku populatsioon kannatanud eriti suuri kadusid.
Samuel Taylor Coleridge

Samuel Taylor Coleridge (21. oktoober 1772 – 25. juuli 1834) oli inglise luuletaja, romantik, kirjanduskriitik ning filosoof, kes koos oma sõbra William Wordsworthiga oli romantilise liikumise asutaja Inglismaal ja Lake'i poeetide liige.
Coleridge on tuntud oma luuletuste "The Rime of Ancient Mariner" ja "Kubla Khan" ning oma suure proosatöö "Biographia Literaria" poolest. Tema kriitiline töö, eriti Shakespeare'i kohta, oli väga mõjukas ning aitas tutvustada saksa idealistlikku filosoofiat inglise keelt kõnelevale ühiskonnale.
Kogu oma täiskasvanuelu kannatas Coleridge kurnavate ärevushoogude ja depressiooni käes. Arvatakse, et ta kannatas bipolaarse häire all, mida ei suudetud tema eluajal tuvastada.
Teadusnõunik

Teadusnõunik on Eesti Vabariigi ministeeriumi töötaja, kelle peamisteks tööülesanneteks on ministeeriumi nõustamine teadus- ja arendustegevusega (TA) seotud küsimustes, rahvusvahelise ja siseriikliku TA-alase koostöö planeerimine ja korraldamine, valitsemisala TA uuringute kavade välja töötamine ja elluviimine ning Eesti esindamine rahvusvahelistes TA koostöö algatustes.
Teadusnõunike tööd toetatakse Euroopa Regionaalarengu Fondist rahastatavast RITA programmist (pikema nimega „Valdkondliku teadus- ja arendustegevuse tugevdamine“), eesmärgiga tõsta ministeeriumite võimekust TA alastes küsimustes. 
Esimesed teadusnõunikud, kelle tööd RITA raames toetatakse, alustasid ministeeriumites tööd 2016. aasta esimeses pooles. Teadusnõunike vahel toimub tihe koostöö, mille raames räägitakse mh läbi ministeeriumite ja ministeeriumite ülesed uuringute teemad, valitakse välja ja viiakse läbi ühist huvi pakkuvaid projekte ning õpitakse teiste ministeeriumite kogemustest.
János Háy

János Háy (sündinud 1. aprillil 1960 Vámosmikolas) on ungari kirjanik ja kunstnik.
Ta lõpetas Szegedi Ülikooli vene filoloogia ja ajaloo alal ning omandas hiljem teise kõrghariduse Budapesti Ülikoolis esteetika alal.
2005. aasta Euroopa meistrivõistlused korvpallis

2005. aasta Euroopa meistrivõistlused korvpallis (ametliku nimega EuroBasket 2005) olid 34. Euroopa meistrivõistlused korvpallis, mis toimusid 16.–25. septembrini Serbia ja Montenegros.
Turniiri võitis Kreeka, kes alistas finaalis Saksamaa 78 : 62.
Teet Rajasalu

Teet Rajasalu (20. november 1941 Tallinn – 20. mai 2003 Tallinn) oli Eesti majandusteadlane.

Elulugu

Teet Rajasalu oli töölise poeg.
Lõpetas 1960 Tallinna Kaugõppekeskkooli ja 1968 Tallinna Polütehnilise Instituudi (TPI) masinaehituse ökonoomia ja organiseerimise alal; majanduskandidaat (1974, TPI), väitekiri "Прогнозирование эффективности стуктуры товарообмена союзной республики". Täiendas end USA-s Bowling Greeni Ülikoolis (1992). 1962–1963 Tallinna Autokaubavedude valitsuse insener, 1963–1966 Elektrotehnika Teadusliku Uurimise Instituudi laborant ja vaneminsener, 1966–1995 Eesti NSV Teaduste Akadeemia Majanduse Instituudis: vaneminsener, noorem- ja vanemteadur, 1982–1986 sektori juhataja, 1986–1990 osakonna juhataja, 1990–1995 teadusdirektor. 1995–2000 Eesti Panga majandusuuringute osakonna juhataja asetäitja, 2000–2003 Eesti Statistikaameti konsultant ja TTÜ Eesti majanduse instituudi vanemteadur.

Teadustöö

Uurimisvaldkonnad: Eesti majanduse areng, selle prognoosimine ja väliskaubanduse ning regionaalökonoomika küsimused. Oli Eesti Teadus- ja Arendusnõukogu liige 1995–1998, samuti eesti Konjunktuuriinstituudi ekspert.
Eesti Vabariigi teaduspreemia (1994). Üle 50 teadustrükise.
Richard Strauss

Richard Strauss [r'ihhart štraoss või eestipäraselt r'ihhard strauss] (11. juuni 1864 München – 8. september 1949 Garmisch-Partenkirchen) oli saksa helilooja ja dirigent, kes kirjutas peamiselt hilisromantismiaegset muusikat. Teda tuntakse peamiselt sümfooniliste poeemide ja ooperite kaudu.

Elulugu

Richard Straussi isa oli Franz Strauss, kes oli esimetsasarvemängija Müncheni Õukonnaorkestris. Ema Josephine pärines Müncheni ühest jõukamast perekonnast, õlletehase Pshorr omanikest. Richard sai noorpõlves isalt põhjaliku, kuid vanamoelise muusikahariduse. Oma esimesed palad pani Richard kirja kuueaastaselt ja kuni oma surmani tegeles ta pidevalt muusikaloominguga.
10-aastaselt kuulis Strauss Richard Wagneri oopereid "Lohengrin", "Tannhäuser" ja "Siegfried", ent isa keelas tal Wagneri muusikaloomingut õppida. Alles 16-aastaselt tohtis Richard tutvuda "Tristani ja Isolde" partituuriga. Isa arvates kuulus Wagneri muusika alamasse sorti ja hiljem väljendas Richard korduvalt oma kahetsust selle suhtumise üle.
1882. aastal astus Strauss Müncheni Ülikooli, õppides kunstiajalugu ja filosoofiat. Aasta hiljem ta siirdus Berliini. 1885 naasis ta Münchenisse, kus sai koha dirigendi assistendina. Aastatel 1898–1918 oli ta Berliini Riigiooperi peadirigent. See amet oli Saksa orkestrijuhtide jaoks kõrgeim positsioon. Hiljem töötas ta ka Viini Riigiooperi peadirigendina. Strauss reisis palju ning oli oodatud külalisdirigent.
Loomingus on näha Brahmsi, Liszti, Berliozi ja Wagneri mõjutusi.
Suurem osa tema noorpõlveloomingust on tänaseks unustatud. Esimesteks olulisteks teosteks on tema sümfoonilised poeemid. Need lähtuvad wagnerlikult hilisromantilisest helikeelest.
Oma maailmakuulsuse saavutas Strauss sümfoonilise poeemiga "Don Juan". Inspiratsiooni sai ta Austria luuletaja Nikolaus Lenau samanimelisest poeemist. Selles ülistatakse tugevat ja sõltumatut isiksust. Esiettekandel oli osa publikut vaimustunud, osa aga väga nördinud. Põhjus oli selles, et teos mõjus tol ajal harjumatult modernselt.
Straussi orkestratsioonioskus oli väga hea. Orkestripartiid on ülimalt virtuoossed, pillisoolosid kasutab ta meelsasti. Sageli lisab ta teostesse ka tavatuid pille, näiteks on ta kasutanud tuulemasinat.
10. septembril 1894 abiellus Strauss soprani Pauline Maria de Annaga. Naine oli tuntud oma võimuka ja impulsiivse loomu poolest, kuid abielu kujunes õnnelikuks. Kuni oma elu lõpuni ("Neli viimast laulu", 1948) eelistas Strauss oma loomingus sopranihäält kõigile teistele.
Araabia keel

Araabia keel (اللغة العربية ehk عربي) on afroaasia keelkonna semiidi keelerühma lõunakesksemiidi keelte hulka kuuluv keel. 
Araabia keel on suurima kõnelejate arvuga semiidi keel. 
Seda kõneleb 422 miljonit inimest Lähis-Idas ja Põhja-Aafrikas. 
Araabia keelt kõnelesid algselt beduiinid Araabia poolsaarel. 
7. sajandil kujunes araabia kirjakeel. Kui tekkis Araabia kalifaat, levis araabia keel koos islamiga ja araabia kultuuriga naabermaadele. 
Vanast kirjakeelest lähtunud araabia ühiskeel on tänapäeval araabia maade riigikeel. Selles keeles toimub kooliõpetus, ilmuvad ajalehed ja raamatud. Rahvakeel on eri maades erinev. 
Araabia kiri koosneb 28 peamiselt kaashäälikumärgist. 
Euroopa keeltesse on araabia keelest laenatud palju sõnu, näiteks alkohol, algebra, asimuut, kuup, kohv, tariif, talisman.
Riigi Julgeoleku Peaameti Julgeolekuteenistus

Riigi Julgeoleku Peaameti Julgeolekuteenistus (Amt VI des Reichssicherheitshauptamtes (SD-Auslandsnachrichtendienst)) oli natsionaalsotsialistliku Saksamaa Riigi Julgeoleku Peaameti poliitiline välisluureteenistus aastatel 1939–1945.
Algselt Saksamaa natsionaalsotsialistliku partei luureteenistusest kujunes pärast 1939. aastal Saksa riiklike ja parteiorganisatsioonide liitumist ühine riiklik poliitiline välisluureorganisatsioon.

Zeppelin

Julgeoleku Peaameti VI Ametile allus ka 1942. aasta märtsis moodustatud Unternehmen Zeppelin (de), mis tegeles Idarindel luure-, diversiooni ja propagandaga ning Venemaa rahvaste Nõukogude Liidu vastase võitluse koordineerimise ja organiseerimisega, mille koosseisu värvati vangilangenud Punaarmee sõjaväelasi ning okupeeritud alade elanikke.
Homunkulus (filosoofia)

Homunkulus (ladina sõnast homunculus 'väike inimene') on oletatav väike inimene, kes elab inimese ajus või mõnes muus organis, tajub kõike seda, mida inimese meeled vastu võtavad, ning juhib sellest lähtudes inimese tegevust. Taolist arusaama on raske järjekindlalt pooldada, sest siis tuleks oletada, et ka homunkuluse sees on omakorda homunkulus jne lõpmatuseni.
Lauluhääl

Hääle tämber

Formant tekib heli teatud osahelide võnkesageduste võimendamisel.

Ajalugu

Madrigali algaegadel keelas kirik naistel jumalateenistustel osaleda, seepärast laulsid kõrgemaid hääli posid ja kontratenorid. 15. sajandini kirjutati suurem osa muusikat kõrgetele häältele, kuid polüfoonia arenedes ilmusid lauludesse kaks häält tenorist madalamal ning bassi omadusi hakati rohkem hindama.
16. sajandini kasutas kogu ilmalik muusika hääleulatust, mis sobis meeshäältele. Kontratenor ei laulnud kunagi kõrgemalt kui d². Kui ansambleis hakkasid laulma ka naised, ilmusid madrigalidesse osad, mille kõrgeim noot oli g². Madrigalilauljad ja heliloojad hakkasid järjest rohkem huvituma ilmalikust muusikast ning vokaalsetest ilustustest, mis olid vaimulikus muusikas keelatud.
Ooperi sünniga ajavahemikus 1575–1625 kaasnes täiesti uus lauljatüüp. Madrigalilaulja hääle ulatus oli suhteliselt piiratud, ületades harva poolteist oktavit. Ooperilauljad hakkasid oma hääleulatust laiendama nii üles- kui ka allapoole. Heliloojad katsetasid uusi muusikavorme niisamuti kui pillimeistrid eksperimenteerisid uute pillide konstrueerimisel.
I Just Love Country

"I Just Love Country" (stiliseeritult "I Just L♥ve Country") on 2013. aastal avaldatud kolmest CD-st koosnev plaadikogumik, mis sisaldab 75 klassikalist kantrilaulu 1950. aastatest. Kogumiku andis välja Delta Leisure Group Plc.
Acid jazz

Acid jazz, tuntud ka kui groove jazz või club jazz, on muusikažanr, mis ühendab džässi, souli, funk '​i ja diskomuusika elemente.
Acid jazz tekkis 1980. aastatel Londoni muusikaklubides, kui diskorid katsetasid klassikalisi džäss-salvestisi ühendada löökpillide mängu ja elektroonilise tantsumuusika rütmidega. Acid jazz '​i loojaks peetakse briti diskorit Gilles Petersoni. Acid jazz '​i muusika tegemisel kasutati elektroonika arenemisel lisaks digitaalselt sekvenssimist ja sämplimist.
Elektroonilise klubimuusika edasine areng 1990. aastate keskel põhjustas huvi vähenemise selle žanri vastu.
Tuntumad acid jazz '​i viljelevad või viljelenud ansamblid on Brand New Heavies, Incognito, Us3 ja Jamiroquai Suurbritannias ning A Tribe Called Quest, Buckshot LeFonque ja Digable Planets USA-s.
Üks suurimaid acid jazz '​i hitte oli ansambli Us3 laul "Cantaloop (Flip Fantasia)", mis sidus Herbie Hancocki laulu "Cantaloupe Island" ja räpi. "Cantaloop (Flip Fantasia)" jõudis USA singlite edetabelis Billboard Hot 100 üheksandale kohale.
White'i maakond (Indiana)

Ajalugu

Maakond moodustati 1. veebruaril 1834.
Filokartia

Filokartia on postkaartide kollektsioneerimine.
Hickory maakond

Ajalugu

Maakond moodustati 1845. aastal.
Visbeki vald

Paiknemine ja alljaotused

Visbek asub Põhja-Saksa madalikul umbes 12 km Vechtast põhjas. Valda kuulub Visbeki küla ise koos 13 ümberkaudse asundusega (Bauerschaften), nimeliselt Astrup, Bonrechtern, Endel, Erlte, Hagstedt, Halter/ Meyerhöfen, Hogenbögen, Norddöllen, Rechterfeld, Varnhorn/ Siedenbögen ja Wöstendöllen.

Keskaeg

Ajalooline traditsioon pärineb 8. sajandi lõpust, mil Frangi kuninga Karl Suure (hilisema keisri) käsul mängis äsjavallutatud ümberkaudsete saksi territooriumite Lerigau, Hasegau ja Venkigau ristimises olulist rolli Visbeki klooster - siis "cellula fiscbechi" abt Gerbert Castus juhtimisel.
855. aastal andis kuningas Ludwig Sakslane Visbeki benediktlaste kloostri Lerigaus, koos territooriumite ja valdustega, Corvey kloostrile.

Megaliitilised hauad

Kuid Visbeki piirkond oli asustatud juba enne keskaega, tegelikult juba neoliitikumis, nagu tõendavad arvukad megaliitilised hauad Lehterpeekrite kultuurist (3500-2800 eKr), mida võib veel täna näha. Näitena - lisaks allpool illustreeritud Heidenopfertischile - võib tuua suured kivihauad Mühlensteine, Schmeersteine, Visbeker Braut ja Visbeker Bräutigam.
Ripley maakond (Missouri)

Ripley maakond (Ripley County) on maakond USA-s Missouri osariigi kaguosas Ozarki platool. Geograafilised koordinaadid on 36°66' N, 90°87' W.
Maakonna halduskeskus ja suurim linn on Doniphan.
Maakonna pindala on 1636 km², millest 6 km² moodustab veepindala.
Elanike arv oli 2010. aasta rahvaloenduse järgi 14 100. Aastal 2000 oli elanike arv 13 509.

Ajalugu

Ripley maakond moodustati 5. jaanuaril 1833. aastal. Maakond sai nime brigaadikindrali Eleazer Wheelock Ripley järgi.
Texase A&M Ülikool

Ajalugu

Texase A&M ülikool on esimene ülikool, mis avati Texases, kust oli võimalik omada kõrgharidus. Kool avati 4. oktoobril 1876, siis oli selle nimi Argikultuuri ja Mehaanika Kolledž Texases (The Agricultural and Mechanical College of Texas). Ülikooli algul argikultuuri ei õpetatud, õpetati selle asemel keeli, kirjandust ja matemaatikat. Peale nelja aastat, said üliõpilased endale kraadi tsiviil ja mehaanika inserneerias, keeltes ja kirjanduses. 
Ülikooli president James Earl Rudder'i juhtimisel kool desegreeriti 1960. aastal ja õppima hakkasid mõlemast soost üliõpilased. 1963. aastal vahetati ära nimi ja on tuntud siiani, kui Texase A&M ülikool (Texas A&M University). Ülikooli nimevahetuse põhjuseks oli kajastada kooli suurenevat tähtsust riigi, rahva ja maailma õpetamise-, teaduse- ja avalikusteenistuses. 
Ülikool on 62 kooli seas, kes omab föderaalset maa-, mere- ja kosmosetoetust riigilt.
Ülikooli on lõpetanud üle 450000 üliõpilase, tuntumad on neist näiteks Boliivia president (2001-2002) Jorge Quiroga või Panama president (2004-2009) Martin Torrijos. Seitsmel kooli õpilasele on antud ka tänutäheks Medal of Honor teenetemärk, sõdimise eest Teises maailmasõjas.

Ülikoolilinnak

Ülikooli põhilinnak on suurim USA-s, 21 ruutkilomeetrit ja on koduks George Bushi presidendiraamatukogule. Ülikoolilinnak asub raudtee ääres. Raudteest ida pool asub põhilinnak, kus on ehitised, milles õpitakse inseneeriat, arhitektuuri, geoloodusteadusi, loodusteadusi ja kirjandust ja vabameelset kunsti. Ühiselamud, sööklad ja tugiteenuste maja asub samuti põhilinnakus. Raudteest läänes asub läänelinnak, kus on staadionid ja spordiväljakud, ärikool, poliitline teadus- ja majanduskool, George Bushi presidendiraamatukogu.  
Viiendik ülikoolis õppivatest õpilastest elab põhilinnakus. Texas A&M ülikoolil on rohkem kui üle tuhande õpilasorganisatsiooni. Ülikoolil on 18 teadusasutust, 10. kolledžis ja teaduskraad on võimalik saada 150. erinevas õppekavas. Hetkel õpib koolis eestlastest noor kergejõustiklane Robin Nool.
Vormsi tänav

Vormsi tänav on tänav Tallinnas Lasnamäe linnaosas.
Tänav algab haljasalalt ja lõppeb Läänemere teega ristudes. Tänava keskosast läheb lühike haru Narva maanteele. Tänava pikkus on umbes 460 m.
Aadressil Vormsi 3 on Tallinna Läänemere Gümnaasium.
Vormsi tänav sai nime 25. aprillil 1986.
Gustav Störring

Elulugu

Ta õppis 1884–1887 teoloogiat, filosoofiat ja arstiteadust Bonnis, Berliinis, Kielis ja Münsteris (teoloogiaeksamid 1887, 1894) ning sai 1890 filosoofiadoktori kraadi Halle ülikoolist ning 1894 meditsiinidoktori kraadi füsioloogiainstituudist Emil Heinrich Du Bois-Reymondi juhendamisel. Seejärel töötas ta arsti assistendina Leipzigi ülikooli psühhiaatriakliinikus Hubertusburg. Samal ajal tegutses ta Wilhelm Wundti psühholoogiainstituudis, kus ta 1896 habiliteerus. Sestpeale töötas ta eradotsendina.
Aastal 1897 avas Störring erasanatooriumi Leipzigi lähedal. Samal aastal sai ta meditsiinidoktori kraadi Würzburgi ülikoolist. Aastal 1902 kutsuti ta Zürichi ülikooli filosoofia ja eksperimentaalpsühholoogia professoriks. Aastal 1911 sai ta korraliseks professoriks Straßburgi ülikoolis ja 1914 filosoofia ja psühholoogia korraliseks professoriks Bonni ülikoolis, kuhu ta jäi emeriteerumiseni 1928.
Ta asutas teise saksakeelse psühholoogiaajakirja Archiv für die gesamte Psychologie.

Looming

Ta on tuntud oma töödega tunnete psühholoogia alalt (emotsioonide ajaline summeerumine, tunnete kristallisatsioonituum). Ta pani ette hinnata afekti tugevust sissehingamise ja väljahingamise kestuse suhte abil.
Ta seostas kliinilise psühhopatoloogia (mis oli tema järgi õpetus hinge kannatustest) psühholoogiaga. Ta püstitas ülesande mõista psühhopatoloogiliste nähtuste toel normaalse psüühika mehhanisme.
Raamatus "Das urteilende und schließende Denken in kausaler Behandlung" (Leipzig 1926) uuris ta ühena esimestest deduktiivset mõtlemist.
Störring tegeles ka religioonifilosoofiaga. Jumala reaalsust pidas ta teaduslikult põhjendatuks.
Desinfitseerimisaine

Desinfitseerimisaine ehk desinfektsiooniaine ehk desoaine on keemiline aine, mida kasutatakse haigustekitajate jm ebasoodsate mikroobide hävitamiseks (desinfitseerimiseks) ümbritsevas keskkonnas, tööstushoonetes jt objektidel.
Mõnikord räägitakse ka terminist "desinfitseerimisvahend(id)", kuhu kuuluvad peale keemiliste ainete ka füüsikalised vahendid (nt kõrge t° ja bakteritsiidlamp).
Voldemar Panso

Voldemar Panso (30. november 1920 Tomsk, Tomski kubermang – 27. detsember 1977 Tallinn) oli eesti lavastaja, näitleja, teatripedagoog ja teatriteadlane.
Tema isa oli leidur Hans Panso.
Panso lõpetas aastal 1941 Tallinna Konservatooriumi Lavakunsti Kooli ja Moskvas Teatriinstituudi (GITIS) (1955) (juhendajad A. Popov ja Marija Knebel), oli 1958–1965 GITIS-es aspirantuuris (aastast 1965 kunstiteaduste kandidaat).
Ta töötas Draamateatris näitlejana (1941–50) ja hiljem lavastajana, 1965. aastast Noorsooteatri ja 1970. aastast Draamateatri peanäitejuhina.
1957. aastast surmani juhatas ta Tallinna Riikliku Konservatooriumi lavakunstikateedrit, mille ta ise rajas.
Panso lavastused olid fantaasiarikkad ja uudsed, näiteks  Juhan Smuuli "Lea" ja "Kihnu Jõnn" ning Frederick Loewe' "Minu veetlev leedi". Ta tegi silmapaistvaid lavastusi oma dramatiseeringuist, näiteks "Inimene ja jumal" ning "Inimene ja inimene" A. H. Tammsaare "Tõe ja õiguse" põhjal, Oskar Lutsu "Kevade", Maksim Gorki "Ema" ja Aleksis Kivi "Täna mängime "Seitset venda"".
Panso mängis ka filmides. Ta on avaldanud huvitavaid reisilugusid, humoorikaid vesteid, inimestesse süveneva paeluva portreeraamatu "Portreed minus ja minu ümber" ja teatrialase teose "Töö ja talent näitleja loomingus" (1965).

Mälestuse jäädvustamine

Aastast 1978 antakse Voldemar Panso sünniaastapäeval välja Voldemar Panso nimeline preemia.  Preemia on mõeldud noorte andekate EMTA Lavakunstikooli lavaüliõpilaste esiletõstmiseks ja tiivustamiseks.
Andrus Kivirähk on Voldemar Panso mälestuste, päevikute ja artiklite põhjal kirjutanud näidendi kahes vaatuses "Voldemar" (lavastas Eesti Draamateatris Merle Karusoo, nimiosas Tiit Sukk, esietendus 25. märtsil 2007; raamatuna ilmunud Eesti Draamateatri väljaandel sarjas Näidendiraamat nr 4, Tallinn 2007). Andrus Kivirähk on kirjutanud ka näidendi "Teatriparadiis" (lavastaja Ain Mäeots, esietendus Vanemuises 27. märtsil 2006), kus üheks tegelaseks on Voldemar Panso.
EMTA Lavakunstikooli seinal on Voldemar Panso bareljeef kirjaga "Voldemar Panso 1920-1977: lavastaja, lavakooli asutaja 1957 ja juht".
Iván Duque Márquez

Isiklikku

Tema isa Iván Duque Escobar (1937–2016) oli aastatel 1985–1986 Colombia mäetööstuse ja energeetikaminister. Ta on abielus ja kolme lapse isa.
Hülsen

Hülsen oli Friisimaalt pärit aadlisuguvõsa, mille esindajad 16. sajandil rändasid Ida-Preisimaale ja hiljem ka Baltikumi.
Aadlisuguvõsast on teateid alates 1243.
1800 tõsteti suguvõsa Preisimaal krahvistaatusse.
Juuso Puustinen

Juuso Puustinen (sündinud 5. aprillil 1988 Kuopios) on Soome jäähokimängija, kes mängib ründajana KHL-i klubis Novosibirski Sibir paremäärel.
2006. aastal valiti ta NHL-i draft '​is Calgary Flamesi poolt 149. valikuna. Seejärel mängis ta aastatel 2006–2008 Western Hockey League'i klubis Kamloops Blazers..
Profikarjääri alustas ta 2008. aastal Soome kõrgliiga klubis Espoo Blues. Hooajal 2010–11 mängis ta HPK-i ridades. Seejärel sõlmis ta lepingu NHL-i klubiga Nashville Predators ning mängis hooaegadel 2011–12 ja 2012–13 Predatorsi farmiklubis Milwaukee Admirals American Hockey League'is.
Pärast seda naasis ta Soome kõrgliigasse, liitudes 2013. aastal HIFK-iga, kus mängis kokku neli hooaega. Hooajal 2017–18 mängis ta JYP Jyväskyläs, tulles klubiga samal hooajal Meistrite Liiga võitjaks.
2018. aasta mais suundus ta KHL-i klubisse Nižnekamski Neftehimiki. Debüüthooajal viskas ta KHL-is 20 väravat. 2019. aasta mais liitus ta Novosibirski Sibiriga.
Gražiškiai vapp

Gražiškiai vapp kehtestati 10. detsembril 2001. Selle kujundas kunstnik Rolandas Rimkūnas. Vapi idee autoriks olid alevi keskkooli õpilased.
Gražiškiai vapil on kujutatud valget hobust sinisel taustal. Nägu, peopesad, nööbid, pagunid, rihm ja veel mõned detailid on kollased. Vapp sümboliseerib Gražiškiaile omast kohalikku užgavėnės tsükli juurde kuuluvat traditsiooni - valge hobuse tantsu.
Päripinge

Päripinge on elektroonikas sellise polaarsusega elektripinge, mis põhjustab ühesuunalise elektrijuhtivusega ahelas olulise elektrivoolu tekkimise. Päripinge võib olla rakendatud nii komponendile (vaakuumseade, gaaslahendusseade, pooljuhtseade) kui ka selle osale (p-n siire).